Die wêreld in foto’s – 5 Julie 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Polisielint is gespan om die gebied af te sper by die Queen Elizabeth Gardens-park in Salisbury, Engeland. Britse owerhede is op soek na leidrade nadat twee Britte Donderdag aan die senumiddel Novichok blootgestel is. (Foto: Matt Dunham, AP) Die Tour de France-fietsrywenner, Chris Froome van Brittanje, wat met vier seges spog en sy Sky-spanmaats ry Donderdag tydens ŉ oefenlopie naby Saint-Mars-la-Reorthe in die Vendee-streek van Frankryk voor dié wedren Saterdag begin. (Foto: Christophe Ena, AP) ŉ Man werk op ŉ veld terwyl die Agung-berg as en rook in die agtergrond uitspoeg in Karangasem, Bali, Indonesië. (Foto: Firdia Lisnawati, AP) Die sokkerspeler Romelu Lukaku van België warm op tydens die 2018-Wêreldbekersokkertoernooi, ŉ dag voor België en Brasilië mekaar in die kwarteindronde die stryd sou aansê in die Guchkovo-stadion in Dedovsk, Moskou, Rusland. (Foto: Hassan Ammar, AP ) Betogers in rook gehul betoog Donderdag teen bulgevegte voor die stadsaal, ŉ dag voor die bekende San Fermin-fees in Pamplona, noordelike Spanje. Dié fees skop op 6 Julie af met die “txupinazo”-openingseremonie met mense wat dan aan bulgevegte, musiek en danse deur die ou stad sal deelneem. (Foto: Alvaro Barrientos, AP)